Mokgatlho wa Segotsa Molelo o tshwere bomme
Motlapele o boletse fa mosadi tshwene a jewa mabogo, e bile mosadi e le thari ya setshaba. Se, se rurifaditswe ke bomme ba Letlhakane ba le masome a mararo le bongwe ba e neng yare ba lemoga botlhoki jwa bone, ba ikopanya ka ngwaga wa 2013 go dira mokgatlho o ka one baka thusanang mathata a botshelo. Go ya ka Mme Kegaisamang Tawana yo e leng modulasetilo wa mokgatlho, ba ne ba bona leina la “Segotsa molelo ”ele lone le tshwanetseng mokgatlho wa bone ka gobo fa mongwe wa bone a welwa ke seru, e nna bone ba ntlha go motswa thuso, mme ere setshaba se goroga se fitlhele tiro e tsweletse. Tawana o tlhalosa fa bomme ba segotsa molelo ba sena ditiro tsa se nnela ruri, bangwe ele balemi barui fa bangwe ele bagwebi baba botlana, ka jalo bane ba lemoga fa tota moroto wa yoo esi osa ele mme ba ikopanya go thusana mo manyalong le mo dintshong. “Fa mongwe wa rona a nale tiro re mo fa thuso ya ditilo, dijana, madi ga mmogo le yone thuso ya diatla tota,”a ke mafoko aga Tawana. Mo nakong ya gompieno ele ba segotsa molelo ba setse butse letlole ko bankeng le ka lone ba tsenyang madi a mokgatlho kgwedi le kgwedi. Mongwe le mongwe wa bone o nale ditilo tse masome mabedi (20), dijana, dipitsa le dikotele. Fa dikeletso ene ele dipitse, ba segotsa molelo ba tlhalosa faba eletsa gore mo nakong e tlang babo ba nale koloi e baka rwalang dithoto ka yone ga mmogo le tante/ saile e baka e dirisang mo medirong babo ba kgona go dira dipoelo ka go e adimisa ba eseng maloko a mokgatlho. “Re eletsa go ipona re godile e bile re koloi e ba rwalang dithoto ka yone ga mmogo le go dira dipoelo tsa madi. Fela jaaka mokgatlho mongwe le mongwe, ba segotsa molelo le bone ba itemogela dikgwetlho. Ere ka mokgatho o ele wa bomme ba malwapa ba ba nang le dikgwetho tsa matshelo a bone, Tawana o bolela fa mangwe a maloko a kgona go tsaya lebaka le le leele ba satle bokopanong mme se se ame mokgatho. O tlhalosa gape fa ba itemogetse letlhoko la madi ka gobo maloko basa bereke. Tse tsotlhe ga di kgobe bo mme ba marapo ka ba itse ko bago yang. 